text: Teltene i Søgårdlejren pilles ned fredag
  30 september 2016 kl. 05.49
  Fredag formiddag går arbejdet i gang med at pille teltene ned i Søgårdlejren ved Aabenraa.
  Tirsdag traf  justitsminister Søren Pind (V) beslutningen om at fjerne teltene i modtagecentret i Søgårdlejren  som konsekvens af, at antallet af asylansøgere er faldet markant.
  Teltlejren blev sat op i november sidste år som beredskab i tilfælde af, at flygtningestrømmen over grænsen pludselig tager til. Men ingen har nogensinde boet i teltene – og de har nu i 10 måneder stået klar opvarmet og med vagter i døgndrift.
  Fredag formiddag kl. 11 går arbejdet med at pakke teltene ned så i gang.
  Aabenraas borgmester Thomas Andresen (V) og en række andre sønderjyske politikere har længe talt for at lejren skulle lukkes - og hvad de har betegnet som stort pengespild skulle stoppes.
  - Det er positivt, at der kommer færre flygtninge - og det er også positivt at teltene nu pilles ned, så borgerne i området ved Søgårdlejren atter kan færdes i området uden restriktioner, stoppes, sagde en glad Thomas Andresen onsdag til TV SYD.
  Sønderjylland vil dog stadigvæk have en tom teltlejr stående i Haderslev som reservekapacitet for Udlændingestyrelsen, som  kan tages i brug igen med få dages varsel ved større stigninger i indkvarteringsbehovet.
  